Er dette løsningen på den varslede ladekrisen i Oslo?
På dette P-huset i Bogstadveien får alle plasser eget ladepunkt. Nå skal kommunen betale for at flere skal gjøre det samme. – Vi har bygget om hele parkeringshuset både for å være fremtidsrettet og for kommersielt mål, sier Petter Andreas Poppe. For 15 år siden kjøpte han parkeringshuset i Bogstadveien 1. Den gang snakket få om elbillading og rekkevidde. I dag skaper det bekymring for mange elbileiere. Dette fordi det ikke bygges nok ladeplasser i Oslo for å møte behovet. Fra 1. november må for eksempel alle Oslos taxier være utslippsfrie. Poppe har nå sørget for at hele P-huset hans er blitt helelektrisk, slik at 144 biler kan lades samtidig fra neste uke. De som benytter seg av muligheten, skal kun betale for parkering. Ladingen blir gratis. Lader du på såkalte superchargers, betaler du halv parkeringsavgift. – Så vidt jeg vet, så blir dette Norges første helelektriske P-hus. Alle plasser har mulighet for elbillading. Satte opp egen trafostasjon Aftenposten kunne nylig fortelle at Oslo kommune etablerte 122 nye ladepunkter som er tilgjengelige for allmennheten i fjor. Dermed har Poppe etablert flere ladeplasser enn kommunen klarte i 2023. Han legger ikke skjul på at målet er å få flere til å parkere hos ham. De har også fått 60 bildelingsbiler i huset. – Når man har satt som mål at all trafikk innenfor Ring 2 skal bli fossilfri, så må også vi som driver P-hus, tenke nytt. Både ved å tilby gode lademuligheter, men også mulighet for bildeling. Poppe har i samarbeid med Tesla satt opp ny trafostasjon. Det vil være 16 såkalte superchargers med 250 kWh (hurtigladere) og flere destinasjonsladere, som også har høy ladekapasitet. Ny støtteordning fra kommunen Byråd for miljø og samferdsel, Marit Vea (V), er svært begeistret for det Poppe har fått til. – Det er helt supert at private aktører etablerer ladepunkter. Fortsatt er 60 prosent av bilene i Oslo fossilbiler. For å få flere til å bytte til elbil, er det viktig med god ladeinfrastruktur, sier Vea. Derfor lanserer kommunen en ny støtteordning i midten av mars. Alle som har parkeringsarealer, kan søke om å få dekket inntil 20 prosent av kostnadene ved å opprette ladeplasser. Ladeplassene må være tilgjengelige for alle minst ti timer i døgnet, og det må være mulig å stå parkert og lade i minst ti timer i strekk. – Det kan være P-hus, parkering utenfor en butikk eller et kontor, sier Vea. Ikke dyrere enn kommunen Det er også et krav at prisen for parkering og lading ikke blir høyere enn på kommunens egne ladeplasser, og at laderne har en effekt på minst 7,2 kW. Vea legger ikke skjul på at utbygging av ladeinfrastruktur har gått for tregt.  – Nå må vi trappe opp innsatsen. Oslo har et begrenset areal for å etablere nok ladeinfrastruktur. På denne måten kan vi få flere hundre nye ladepunkter. Vi jobber også for å etablere flere hurtigladere på kommunal grunn. I tillegg tar kommunen i år halve regningen for bedrifter, taxisjåfører og borettslag / sameier som investerer i elbillading, sier byråden. Aimo Park: Vi applauderer Aimo Park drifter nesten 30 P-hus med over 4000 P-plasser totalt innenfor Ring 2. Det er anlegg med få ladere, til anlegg hvor halvparten av plassene har lademulighet. Nå skal de bygge ut enda flere ladepunkter. – Vi applauderer innføringen av slike støtteordninger, da det vil kunne bidra til raskere utvidelse av ladenettverket som er avgjørende for videre elektrifisering av bilparken, skriver markedsdirektør Kjetil Bratseth i en e-post. Det vil kunne bidra til en lavere terskel for etablering, også på steder som normalt ikke hadde vært aktuelle. Vi ser frem til lanseringen, skriver han. – Vi er i prosess med å etablere et helt ladeplan i et P-hus innenfor Ring 2. Dette vurderer vi hvor etterspørselen er stor nok, skriver Bratseth.
Parkeringshuset i Bogstadveien har omgjort hele sin kapasitet for elbillading. Eieren, Petter Andreas Poppe, satte opp egen trafostasjon med Tesla.  Oslo kommune lanserer støtteordning for å opprette ladeplasser og dekker 20 prosent av kostnadene.